Okresná prokuratúra Trnava 
Vajanského 22, 918 67 Trnava 1 	

Sp. zn. : 2 Pv 996/13/2207	Trnava, 1.8.2014
EEČ : 2-21-184-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trnava
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 1 000,00 € 
b.	Peňažná suma určená na všeobecne prospešné účely: 150,00 € 
c.	Konkrétny adresát peňažnej sumy určenej na všeobecne prospešné účely: XXXXX, XXXXX 
d.	Suma odovzdaná štátu na peňažnú pomoc obetiam trestnej činnosti: 150,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-2988/01-TT-TT-2013.
na tom skutkovom základe, že 
	dňa 16.10.2013 v čase okolo 23.00 hod. v meste XXXXX  na ulici XXXXX č. 56 v priestoroch bytu nachádzajúceho sa na I. poschodí v obývacej izbe ako vlastník a držiteľ psa menom XXXXX, plemeno - pitbull, nevykonal potrebné opatrenia na to, aby zabránil svojmu psovi ohroziť a zaútočiť na človeka, načo tento pes, ktorý v tom čase ležal v obývačke na sedacej súprave, najprv začal vrčať na XXXXX sediacu na sedacej súprave, načo ho obvinený udrel, aby sa upokojil, následne však po chvíli ako sa XXXXX otáčala pes na ňu bez príčiny fyzicky zaútočil tým spôsobom, že ju 1-krát pohrýzol do ľavej časti tváre, v dôsledku čoho utrpela XXXXX ťažké zranenia ako mnohopočetné hryzné rany čela a ľavej časti tváre a povrchové odreniny kože, ktoré si vyžiadali hospitalizáciu, lekárske ošetrenie a liečenie v celkovej dĺžke minimálne 7 (sedem) dní, pričom svojim konaním porušil ustanovenia § 4 ods. 1 zákona č. 282/2002 Z.z., ktorým sa upravujú niektoré podmienky držania psov v znení neskorších predpisov,

Odôvodnenie: 
Dňa 13.11.2013 vydal poverený príslušník Obvodného oddelenia PZ XXXXX uznesenie ČVS: ORP-2988/O1-TT-TT-2013, ktorým podľa § 199 ods. 1 Trestného poriadku začal trestné stíhanie pre prečin ublíženia na zdraví podľa § 157 ods. 1 Trestného zákona a následne vyšetrovateľ Odboru kriminálnej polície, Okresného riaditeľstva PZ v XXXXX uznesením ČVS: ORP-334/1-VYS-TT-2014 zo dňa 24.03.2014 podľa § 206 ods. 1 Trestného poriadku vzniesol obvinenie XXXXX, nar. XXXXX, pre prečin ublíženia na zdraví podľa § 157 ods. 1, ods. 2 písm. a) Trestného zákona s poukazom na § 138 písm. h) Trestného zákona, na tom skutkovom základe ako je to uvedené vo výrokovej časti predmetného uznesenia. 

	Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Preskúmaním príslušného na vec vzťahujúceho sa spisového materiálu som zistil, že obvinený XXXXX svojím konaním naplnil všetky zákonné znaky skutkovej podstaty prečinu ublíženia na zdraví podľa § 157 ods. 1, ods. 2 písm. a) Trestného zákona s poukazom na § 138 písm. h) Trestného zákona (závažnejším spôsobom konania), pričom v danom prípade ide o prečin, za ktorý Trestný zákon ustanovuje trest odňatia slobody na 1 (jeden) rok až 5 (päť) rokov. Horná hranica trestnej sadzby trestu odňatia slobody pre uvedený prečin teda neprevyšuje hornú hranicu trestu odňatia slobody uvedenú v ustanovení § 220 ods. 1 Trestného poriadku. 

	Obvinený XXXXX pri svojom výsluchu pred vyšetrovateľom PZ, ako aj pri vykonaní mediácie pred mediačným a probačným úradníkom Okresného súdu XXXXX slobodne, vážne a určito vyhlásil, že spáchal skutok, pre ktorý je trestne stíhaný a svoje protiprávne konanie oľutoval.   

Obvinený XXXXX a poškodená XXXXX súhlasili s postupom podľa § 220 Trestného poriadku. 

Poškodená XXXXX v priebehu prípravného konania uviedla, že obvinený XXXXX jej niekedy v začiatkom mesiaca november 2013 odovzdal finančnú hotovosť vo výške 1.000,- € ako odškodné za spôsobené zranenie. Uvedenú sumu považuje za dostatočnú a prijateľnú.

	Obvinený XXXXX na jednej strane a poškodená XXXXX na strane druhej uzavreli dňa 16.07.2014 pred probačným a mediačným úradníkom Okresného súdu XXXXX dohodu o zmieri č. 4M/4/2014.
 
	Zároveň dňa 16.07.2014 obvinený XXXXX zložil priamo na účet Krajskej prokuratúry v Trnave peňažnú sumu vo výške 300,- € určenú na všeobecne prospešné účely, a to 50% z uvedenej sumy určil na pomoc obetiam trestnej činnosti a 50% zo sumy určil občianskemu združeniu s názvom PXXXXX XXXXX, číslo účtu: XXXXX, IBAN:  XXXXX, vedený v spoločnosti OTP Banka Slovensko, a.s. Peňažná suma vo výške 300,- € je primeraná závažnosti spáchaného prečinu.

Poškodená XXXXX pri vykonaní mediácie pred mediačným a probačným úradníkom Okresného súdu XXXXX dňa 16.07.2014 vyhlásila, že so schválením zmieru a zastavením trestného stíhania proti obvinenému súhlasí a zároveň vyhlásila, že jej nároky na náhradu škody v príslušnej trestnej veci sú plne uspokojené.     

Vzhľadom na povahu a závažnosť spáchaného prečinu, na mieru, akou bol prečinom dotknutý verejný záujem, na osobu obvineného, jeho osobné a majetkové pomery som dospel k záveru, že rozhodnutie o schválení zmieru a o zastavení trestného stíhania je dostačujúce. 

Podľa § 215 ods. 1 písm. g) Trestného poriadku prokurátor zastaví trestné stíhanie, ak sa schváli zmier medzi obvineným a poškodeným.

Podľa § 215 ods. 6 Trestného poriadku obvinený a poškodený môžu proti uzneseniu o zastavení trestného stíhania okrem odseku 1 písm. g) a obvinený aj odseku 3 podať sťažnosť, ktorá má odkladný účinok.

Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná. 

JUDr. Peter Mikuláš
prokurátor